Winter-wonder#37: Intense & dekadente warm sjokolade | Stillewe
Winter-wonder#37: Intense & dekadente warm sjokolade
August 31, 2015August 31, 2015 ~ Jeanne	Nou ja, vir die laaste amptelike dag van winter was dit gepas koud en stormagtig. Hopelik is dit nou die laaste sien van dié seisoen, maar mens weet ook nooit. Om die geleentheid te vier het ek warm sjokolade gemaak – maar nie sommer net enige weergawe nie.
Intense & dekadente warm sjokolade
Lewer sowat 6 porsies, voorgesit in espresso-koppies
Bestanddele: 100 g donker sjokolade – hoe beter die gehalte, hoe beter die eindresultaat
(en hoe hoër die kakao-inhoud, hoe minder soet die doepa, so kies na smaak)
250 ml volroom-melk
250 ml room, plus ’n bietjie ekstra (sowat 100 ml) om styf te klop
2 t goeie kakao-poeier (moenie verwar met warm sjokolade-poeier)
Metode: 1. Plaas die melk en room in ’n pot op die stoof op medium hitte.
2. Breek die sjokolade in stukke, voeg by die vloeistof en roer tot alles opgelos het.
3. Sif die kakao by en roer deur tot alles opgelos het.
4. Klop intussen die oorblywende room styf.
5. Verdeel die sjokolade-mengsel tussen die koppies, salf elkeen met ’n skeppie room en sprinkel met kakaopoeier (of ’n knippie fynkaneel, as jy wil).
6. Sit dadelik voor – hoe warmer hoe beter.
* Vir ’n bietjie ekstra skop en karakter, sal ’n matige skeut whiskey hierby nie ’n slegte idee wees nie, veral as jy gaste vir aandete het, om die maaltyd mee af te sluit. Dan’s dit sommer nightcap en poeding in een.
** Jy kan ook al die pad gaan en ’n malvalekker in elke koppie gooi, maar doen dit liefs op eie risiko – hierdie is ’n ryk storie, daar’s ’n rede hoekom elke gas net ’n eine kleine koppie kry.
< Previous Winter-wonder#36: perfekte pronkertjiesNext > Lente in die lug	One thought on “Winter-wonder#37: Intense & dekadente warm sjokolade”	hester helm says:	September 1, 2015 at 9:50 pm	Liewe aardbodem , Jeanne! Dis onwettig om sulke verleidelike sjokolade-sprokies op jou blog te laai. Hierdie tyd van die nag sal ek enige iets doen om n groot glas van daardie sjokolade- konkoksie in die hande te kry. Klink ongelooflik lekker.